[pic] | KOMISIJA EVROPSKIH SKUPNOSTI |

Bruselj, 22.10.2009

COM(2009) 555 konč.

POROČILO KOMISIJE SVETU IN EVROPSKEMU PARLAMENTU

O RAZVOJU DRUGE GENERACIJE SCHENGENSKEGA INFORMACIJSKEGA SISTEMA (SIS II)

Poročilo o napredku

januar 2009 – junij 2009

KAZALO

1. Uvod 4

2. Stanje projekta 4

2.1. Napredek v obdobju pregleda 4

2.1.1. Pregled 4

2.1.2. Priprave na migracijo 5

2.1.2.1. Pravna instrumenta za migracijo 5

2.1.2.2. Specifikacije za pretvornik 5

2.1.3. Omrežje SIS II 5

2.1.4. Pregled stanja varnosti SIS II 6

2.1.5. Testiranje centralnega sistema SIS II 6

2.1.5.1. Odprava znanih napak in nadaljnje testiranje 6

2.1.5.2. Obdobje analize in odpravljanja težav 6

2.1.6. Pregled strukture sistema 7

2.1.7. Operativno vodenje 7

3. Upravljanje 8

3.1. Finančne posledice 8

3.2. Vodenje projekta 9

3.2.1. Odbor za globalno upravljanje programa 9

3.2.2. Odbor za SISVIS (SIS II) 9

3.2.3. Načrtovanje in usklajevanje na nacionalni ravni 10

3.2.4. Svet 10

4. Prednostne naloge za naslednje obdobje poročanja 10

4.1. Globalni pristop k upravljanju programa 10

4.2. Testiranje 10

4.2.1. Prvi mejnik 10

4.2.2. Globalnemu pristopu testiranja naproti 11

4.2.3. Priprave na globalno testiranje (GT) 11

4.3. Razvoj migracije 11

4.4. Varnost in varstvo podatkov 11

5. Sklepne ugotovitve 11

1. Uvod

To poročilo o napredku opisuje dejavnosti, ki jih je v prvi polovici leta 2009 Komisija opravila na področju razvoja schengenskega informacijskega sistema druge generacije (SIS II) in migracije s SIS 1+ na SIS II. Predloženo je Svetu in Evropskemu parlamentu v skladu s členom 18 Uredbe (ES) št. 1104/2008 in Sklepom Sveta 2008/839/PNZ o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II). To poročilo je tudi poročilo o statusu preskusov.

2. Stanje projekta

2.1. Napredek v obdobju pregleda

2.1.1. Pregled

Analiza in odpravljanje težav s SIS II sta se izvajala od januarja do aprila 2009. Postopek se je začel, ker glavni pogodbeni izvajalec decembra 2008 ni uspešno opravil testiranja operativnega sistema (OST). V obdobju analize in odpravljanja težav so bile odpravljene mnoge znane težave in napake, opravljen pa je bil tudi temeljit pregled tehnične strukture. Rešitve so bile zasnovane ali izvedene, vseeno pa je ostalo odprtih še nekaj vprašanj.

Vzporedno je bil v okviru Sveta kot krizni načrt proučen tudi nadomestni tehnični scenarij za razvoj SIS II na podlagi SIS 1+, imenovan „obnova in razvoj SIS 1+“ (SIS 1+ RE).

Svet je 26 in 27. februarja zahteval, naj predsedstvo in Komisija v tesnem sodelovanju s projektno skupino za SIS II in ob posvetovanjih z ustreznimi organi čim prej, najpozneje pa maja, predložita poročilo s temeljito oceno in primerjavo obeh scenarijev.

V poročilu[1] je bilo ugotovljeno, da sta pod nekaterimi pogoji tehnično izvedljiva tako sedanji projekt kot nadomestni scenarij SIS 1+ RE in da bi oba lahko uresničila cilje SIS II, določene v pravnem okviru, ki ureja njegovo vzpostavitev, delovanje in uporabo.

Na podlagi tega poročila je Svet 4. in 5. junija sklenil, da se bo razvoj SIS II nadaljeval na podlagi sedanjega projekta SIS II in da se bo SIS1 + RE ohranil kot krizni načrt za obdobje, potrebno za podporo projektu. Svet se je strinjal z dvema mejnikoma projekta. Namen teh mejnikov je po končanih obsežnih in pomembnih fazah razvoja projekta SIS II potrditi stabilnost, zanesljivost in uspešnost centralnega SIS II ter ustrezno delovanje ključnih temeljnih funkcij. S tem povezani preskusi se bodo začeli takoj, ko bodo Komisija in države članice izjavile, da so nanje pripravljene, in ko bo tehnični podporni del v Strasbourgu (C.SIS) potrdil, da so orodja SIS 1+ usposobljena in pripravljena.

Prvi mejnik je zastavljen v čas po opravljenem testiranju delovanja sistema, ki je predvideno v prvem četrtletju leta 2009. Drugi mejnik naj bi bil dosežen najhitreje poleti 2010, po izvedbi preskusov delovanja centralnega sistema. Nadomestna rešitev bo ohranjena kot krizni načrt, dokler ne dokler ne bodo opravljeni preskusi, opredeljeni v mejnikih.

2.1.2. Priprave na migracijo

2.1.2.1. Pravna instrumenta za migracijo

Svet je 24. oktobra 2008 sprejel pravna instrumenta, ki urejata migracijo s SIS 1+ na SIS II – Uredbo Sveta (ES) št. 1104/2008[2] in Sklep Sveta 2008/839/PNZ o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II)[3] („instrumenta za migracijo“). V obeh pravnih instrumentih je migracija na SIS II predvidena za 30. september 2009. Navedeni datum se lahko prestavi s sklepi na podlagi postopka komitologije. Instrumenta za migracijo bi v vsakem primeru veljala najpozneje do 30. junija 2010. Glede na čas, ki je potreben za rešitev odprtih vprašanj, in glede na potrebo po prilagoditvi načrta z upoštevanjem mejnikov nista več realistična ne začetni rok za migracijo s SIS 1+ na SIS II ne datum, ko naj bi prenehala veljati pravna instrumenta. Svet je zato pozval Komisijo, naj v najkrajšem možnem času, najpozneje pa oktobra 2009, predloži ustrezne zakonodajne predloge za spremembo instrumentov za migracijo.

2.1.2.2. Specifikacije za pretvornik

Z državami članicami in glavnim pogodbenim izvajalcem, odgovornim za razvoj, so potekale redne mesečne delavnice „Migracija na SIS II“ , da bi se določili zahteve in specifikacije za pretvornik ter postopki migracije na SIS II. Pretvornik je tehnično orodje, ki omogoča, da komunikacija med centralnima sistemoma SIS 1+ in SIS II v času migracije poteka usklajeno in zanesljivo.

Zahteve glede pretvornika SIS II je pripravila Komisija v tesnem sodelovanju s strokovnjaki držav članic, glavni pogodbeni izvajalec, odgovoren za razvoj, pa sistem še naprej razvija.

2.1.3. Omrežje SIS II

Projekt SIS II vključuje zagotavljanje prostranega komunikacijskega omrežja, ki izpolnjuje zahteve po razpoložljivosti, varnosti, geografski pokritosti in ravni storitev ter tako omogoča komunikacijo med centralnim sistemom in nacionalnimi sistemi[4].

Komisija v celoti izvaja člen 16 Uredbe (ES) št. 1987/2006 in Sklepa Sveta 2007/533/PNZ v zvezi z elementi omrežja SIS II v pristojnosti Komisije. Omrežje SIS II je bilo vzpostavljeno na podlagi okvirne pogodbe s-TESTA (ENTR 2006 024). Nadzor nad omrežjem SIS II poteka v operativnem storitvenem centru konzorcija „Orange Business Services / HP“ v Bratislavi.

Omrežje SIS II izvaja varnostne zahteve in zaščitne ukrepe, vključno s tehničnimi in postopkovnimi zaščitnimi ukrepi, za zagotovitev zaupnosti podatkov SIS, ki se bodo izmenjevali v omrežju SIS II. Komisija redno preverja njihovo izvajanje.

Države članice so opredelile težave v zvezi s strukturo omrežja SIS II in operativnim storitvenim centrom, za katere želijo, da bi bile odpravljene. Na sestanku s strokovnjaki držav članic 20. aprila je potekala razprava o varnostnih ukrepih v zvezi z dostopom do podatkov, ki že obstajajo in so na voljo, ter o vprašanjih, ki jih je treba nadalje proučiti. Komisija je svojemu pogodbenemu izvajalcu za zagotavljanje kakovosti naročila, naj prouči možne rešitve za zmanjšanje takšnih tveganj s ciljem zagotoviti varnost od začetka do konca. Za zagotovitev visoke stopnje varnosti v omrežju SIS II potekajo tudi dejavnosti za obravnavo drugih vprašanj, ki so jih opredelile države članice.

Evropski nadzornik za varstvo podatkov bo preveril, ali se dejavnosti upravljavskega organa v zvezi z obdelavo osebnih podatkov izvajajo v skladu s pravnima instrumentoma. Nacionalni nadzorni organi neodvisno nadzirajo zakonitost obdelave osebnih podatkov v SIS II na svojem ozemlju in pri njihovem prenosu s svojega ozemlja, vključno z izmenjavo in nadaljnjo obdelavo dopolnilnih podatkov. Evropski nadzornik za varstvo podatkov je svoje ugotovitve v zvezi z varnostjo omrežja SIS II predstavil 12. maja na sestanku Odbora za SISVIS.

2.1.4. Pregled stanja varnosti SIS II

Pregled stanja varnosti SIS II je bil marca 2009 opravljen na lokaciji centralnega SIS II v Strasbourgu. Pogodbeni izvajalec Komisije za zagotavljanje kakovosti varnosti je ocenil dejansko izvajanje varnostnih zaščitnih ukrepov, ki so opisani v varnostnem načrtu in zadevajo to fazo projekta.

V poročilu o pregledu stanja varnosti so zapisana številna priporočila. Komisija jih je prednostno razporedila in pripravlja časovni načrt izvajanja zadevnih priporočil z glavnim pogodbenim izvajalcem, odgovornim za razvoj. Izvajanje priporočil bo zagotovilo, da bo pred zaključkom razvoja centralni sistem SIS II skladen z varnostnim načrtom.

Organiziran bo dodaten pregled stanja varnosti za potrditev pravilnega izvajanja priporočil, ki bo zagotovil, da bo do začetka migracije dosežena optimalna raven varnosti delovanja.

2.1.5. Testiranje centralnega sistema SIS II

2.1.5.1 Odprava napak in nadaljnje testiranje

Pred januarjem 2009 je število prisotnih napak presegala dopustno raven. V različici programske opreme, uvedeni marca, je bila odpravljena večina napak, tako da jih je v zvezi s centralnim sistemom SIS II ostalo le manjše število, večina teh pa je bila odpravljena v poznejši različici programske opreme, ki je bila nameščena in testirana maja.

2.1.5.2 Obdobje analize in odpravljanja težav

Namen je bil do konca tega obdobja izboljšati sistem do takšne mere, da bi bil dosežen znaten napredek pri vseh vprašanjih, tj. bodisi odpraviti napake, pri tistih, ki na nacionalni ali centralni ravni ne bi bile odpravljene, pa jasno opredeliti, koliko časa in denarja bi bilo potrebno za dokončanje projekta v celoti.

S tem procesom je Komisija dobila oceno časa in finančnih sredstev, potrebnih za dokončanje projekta. Pridobljene informacije so bile vključene v dokument, ki ga je Komisija pripravila za primerjavo tehničnih scenarijev na podlagi meril, ki sta jih pripravila Svet in Komisija.

Ta faza je bila osredotočena na mehanizme in procese, ki urejajo komunikacijo in skladnost med centralnimi in nacionalnimi elementi SIS II, ter učinkovitost in robustnost rešitve SIS II. Obravnavala je naslednja vprašanja:

- Zagotavljanje pravilne izmenjave sporočil med nacionalnimi sistemi in centralnim sistemom SIS II – testiranja so potrdila, da izmenjava sporočil med komponentami SIS II na centralni in nacionalni ravni poteka brez napak.

- Skladnost podatkov ob velikem obsegu podatkov, da bi dokazali zmožnost sistema zagotoviti popolno skladnost podatkov – skladnost podatkov zagotavlja kompleksen niz mehanizmov preverjanja in primerjav. Ta funkcija je bila temeljito testirana s pomočjo vedno večjega števila opozoril in različnih nacionalnih tehničnih izvedb v vrsti držav članic.

- Obdelava in oddajanje sporočil – testiranja s tem v zvezi so pokazala, da centralni SIS II pravilno izvaja obdelavo in oddajanje podatkov ter obvestila o njih, vendar pri tem niso izpolnjene zahteve glede hitrosti. Glavni pogodbeni izvajalec, odgovoren za razvoj, je pripravil nekaj izboljšav, ki so vključene v novo različico programske opreme. Glavni pogodbeni izvajalec, odgovoren za razvoj, je za zmanjšanje zapletenosti na tem področju predlagal drugačno izvajanje mehanizma oddajanja; za ta predlog je bil razvit preskus tehnične izvedljivosti koncepta, ki je bil opravljen v dveh državah članicah.

- Meritve učinkovitosti sistema v različnih pogojih – glavni pogodbeni izvajalec, odgovoren za razvoj, je predlagal izboljšanje učinkovitosti poizvedb, s katerim bi zagotovili obdelavo poizvedb mejnih in policijskih organov v manj kot eni sekundi. Razvit je bil prototip, ki je bil testiran junija in julija.

- Robustnost sistema – testiranja so pokazala, da je bil s tem v zvezi dosežen določen napredek.

V obdobju analize in odpravljanja težav so bile s pomočjo različnih intenzivnih testiranj in temeljite analize odpravljene mnoge znane težave in napake. Pri vseh nerešenih vprašanjih je bil ugotovljen temeljni vzrok ter oblikovana ali izvedena rešitev zanj.

2.1.6. Pregled strukture sistema

Od marca do aprila 2009 je specializiran svetovalec za IT opravil celovit pregled strukture sistema. Ob tej priložnosti so strokovnjaki za SIS II dosegli široko soglasje o odsotnosti večjih napak v strukturi sistema SIS II. Struktura sistema ustreza zahtevam SIS II. Računalniška strojna oprema je primernih velikosti in „prilagodljiva“, kar omogoča rast sistema preko trenutno predvidenih meja. Dana so bila številna priporočila v zvezi z zasnovo in izvajanjem za izboljšanje nekaterih vidikov sistema, na primer učinkovitosti, prilagodljivosti velikosti programske opreme in preprostosti vzdrževanja. Struktura poslovnih sporočil se zdi tehnično preveč zapletena in bi jo bilo mogoče poenostaviti.

2.1.7. Operativno vodenje

V obdobju, ki ga to poročilo pokriva, so potekala pogajanja s Francijo, ki zajemajo dejavnosti, potrebne za pripravo na začetek delovanja sistema ter za zagotovitev in usposabljanje osebja za skupno vodenje sistemov SIS II, VIS (vizumskega informacijskega sistema) in BMS (sistema za ujemanje biometričnih podatkov). Spremembe sedanjih pogodb so bile podpisane marca 2009. Začelo se je s tehničnim usposabljanjem za zaposleno osebje, kot je bilo načrtovano. V pripravi je prehodni načrt, ki zajema praktično usposabljanje.

Komisija je 24. junija sprejela predlog zakonodajnega svežnja za ustanovitev agencije za dolgoročno upravljanje obsežnih informacijskih sistemov na področju svobode, varnosti in pravice.

3. UPRAVLJANJE

3.1. Finančne posledice

Komisija je do danes sprejela približno 72,5 milijona EUR proračunskih obveznosti v zvezi s projektom SIS II. Med ustreznimi pogodbami so študije izvedljivosti, razvoj samega centralnega sistema SIS II, podpora in zagotavljanje kakovosti, omrežje SIS II, priprava za operativno upravljanje v Strasbourgu, varnost, biometrične priprave in komunikacije.

Do konca junija 2009 je bilo od te vsote že porabljenih približno 41 milijonov EUR. Glavne postavke odhodkov so bile razvoj (22,4 milijona EUR), omrežje (10,4 milijona EUR) ter podpora in zagotavljanje kakovosti (4,6 milijona EUR).

Izvrševanje proračuna |

Od leta 2002 do junija 2009 | Od januarja do junija 2009 |

OPO | Plačila | OPO | Plačila |

Razvoj | 35 927 151 | 22 448 261 | 0 | 2 792 193 |

Podpora in zagotavljanje kakovosti | 7 660 448 | 4 655 401 | 1 092 950 | 45 934 |

Omrežje | 21 301 901 | 10 368 609 | 1 699 871 | 3 327 614 |

Priprave na operativno vodenje | 4 946 845 | 2 482 463 | 1 204 233 | 676 570 |

Varnost | 869 275 | 119 020 | 52 668 | 0 |

Študije | 919 831 | 895 095 | 0 | 227 559 |

Drugo | 834 483 | 96 525 | 786 236 | 71 639 |

SKUPAJ: | 72 459 934 | 41 065 374 | 4 835 958 | 7 141 509 |

V obdobju, na katero se nanaša to poročilo, je bilo

- plačanih približno 7,1 milijona EUR, v prvi vrsti za omrežje (3,3 milijona EUR) in za tekoče mesečne stroške;

- prevzetih obveznosti za približno 4,8 milijona EUR (tj. 12 % skupnih odobritev za dejavnosti v zvezi s SIS II iz splošnega proračuna za leto 2009). Znesek, ki je nižji od pričakovanega, izraža dejstvo, da je bilo naročanje novih storitev in proizvodov preloženo do razrešitve tehničnih težav, ki so se pojavile med razvojem, ter novih usmeritev Sveta glede projekta. Komisija je na primer podaljšanje pogodbe za omrežje omejila do septembra 2009 namesto do konca leta. Po pričakovanjih bodo obveznosti za preostali znesek prevzete po poletnih počitnicah.

3.2. Vodenje projekta

Projekt SIS II je dosegel stopnjo razvoja in testiranja, na kateri je potrebna večja vključenost držav članic. Zato je bil januarja 2009 uveden globalen pristop k upravljanju programa SIS II, ki ga je potrdil Svet 26. in 27. februarja. Svet je v svojih sklepih z dne 4. in 5. junija pozval Komisijo, naj uporabi izkušnje in spoznanja, pridobljena iz te strukture upravljanja in jo nadalje razvije. Te spremembe v upravljanju bi lahko vključili v predloge za spremembo pravnih instrumentov, ki urejata migracijo s SIS 1+ na SIS II.

3.2.1. Odbor za globalno upravljanje programa

Komisija je ustanovila Odbor za globalno upravljanje programa, da bi zagotovila boljše upravljanje in usklajevanje projekta SIS II in povezanih dejavnosti, med drugim zagotavljanje usklajenosti med razvojem centralnega sistema in nacionalnih sistemov.

V skladu z njihovimi pravno določenimi pristojnostmi Odbor združuje osebje Komisije, predsedstvo, strokovnjake držav članic v okviru projektne skupine za SIS II, vodje projektov pri glavnem pogodbenem izvajalcu, odgovornem za razvoj, ter strokovnjake na visoki ravni pri pogodbenem izvajalcu za podporo in zagotavljanje kakovosti.

Odbor za globalno upravljanje programa se je v obdobju, ki ga zajema to poročilo, sestal enaindvajsetkrat in je zelo pozitivno prispeval k upravljanju programa ter zagotovil večjo vključenost držav članic.

3.2.2. Odbor za SISVIS (SIS II)

Komisiji pri razvoju SIS II pomaga odbor za SISVIS. Odbor za SISVIS se je v zvezi s SIS II v obdobju od januarja do junija 2009 sestal sedemkrat.

Odbor sestavljajo delegacije držav članic, predseduje pa mu predstavnik Komisije. Pridružene schengenske države so vabljene, da se udeležijo sestankov odbora v skladu s svojimi pridružitvenimi sporazumi. V skladu s členoma 41 in 42 Sklepa Sveta 2007/533/PNZ sta k udeležbi na sestankih vabljena tudi Europol in Eurojust kot tretji osebi.

Poleg rednih sestankov odbora za SISVIS so organizirana tudi srečanja delovnih skupin odbora in delavnice, ki vključujejo strokovnjake držav članic, na katerih se razpravlja o podrobnih tehničnih vprašanjih. Ta srečanja so pogosto usmerjena na vprašanja, ki izhajajo iz posebnih rezultatov v okviru projekta:

- „Svetovalna skupina za testiranje“ (TAG) odboru za SISVIS izdaja mnenja glede vprašanj, povezanih z organizacijo, izvajanjem in razlago testiranj. Skupina se je v tem obdobju poročanja sestala enaindvajsetkrat.

- „Upravni odbor za spremembe“ (CMB) svetuje glede razvrščanja, opredelitve in možnega vpliva rešitev za sporočene težave. Ta delovna skupina, ki prav tako poroča odboru za SISVIS, se je v tem obdobju poročanja sestala šestkrat.

- Po predložitvi sklepnih ugotovitev skupine za migracijo so bile organizirane delavnice v zvezi z migracijo na SIS II z namenom svetovanja odboru za SISVIS in izvajanja dejavnosti v zvezi s to pomembno temo.

3.2.3. Načrtovanje in usklajevanje na nacionalni ravni

V okviru odbora za SISVIS je bila organizirana delovna skupina, ki jo sestavljajo vodje nacionalnih projektov držav članic in uporabnikov. Namen sestankov te skupine vodij nacionalnih projektov je obravnavati natančna vprašanja v zvezi z načrtovanjem, tveganja ter dejavnosti na centralni in nacionalnih ravneh projekta. V tem obdobju poročanja je bilo šest sestankov vodij nacionalnih projektov.

Države članice in uporabniki so bili prek projektne skupine za SIS II zaprošeni, da na sestanke vodij nacionalnih projektov pošljejo mesečna poročila ter tako zagotovijo podrobne tekoče informacije o stanju razvoja nacionalnih sistemov.

3.2.4. Svet

Komisija sodeluje na srečanjih delovnih skupin Sveta in vseh Svetov ministrov, ki so odgovorni za schengenski informacijski sistem, pri čemer ustno poročajo o napredku projekta SIS II in tveganjih, povezanih s projektom. Napredek projekta SIS II je bil predstavljen na vseh sestankih odbora iz člena 36.

4. Prednostne naloge za naslednje obdobje poročanja

4.1. Globalni pristop k upravljanju programa

Svet je v sklepih z dne 4. in 5. junija pozval Komisijo, naj „za projekt SIS II predloži in začne takoj izvajati okrepljeno strukturo upravljanja in pristop k upravljanju IT na podlagi izkušenj in spoznanj, pridobljenih v okviru globalnega pristopa pri upravljanju programa SIS II, opredeljenega v sklepih Sveta z dne 26. in 27. februarja 2009, ki

- zagotavljata skrajno preglednost, vpogled in povečano udeležbo držav članic, da bi se čim bolje zadostile potrebe projekta v njegovi trenutni fazi razvoja in testiranja, pri čemer je potrebna večja vključenost držav članic,

- ob izpolnjevanju zahtev glede upravljanja velikih projektov IT odražata skupno željo vseh držav članic, da projektu dajo nov zagon, hkrati pa sta skladna s pravnimi instrumenti SIS II, kar je po mnenju Sveta ključni element projekta,

- v ta namen tesneje vključita Odbor za globalno upravljanje programa v celotno upravljavsko strukturo“.

4.2. Testiranje

4.2.1. Prvi mejnik

Preskusi dosege prvega mejnika so predvideni v četrtem četrtletju 2009. Skladno s tem so se začela pripravljalna dela. Za izpolnitev zahtev iz sklepov Sveta z dne 4. in 5. junija 2009 bo v preskusu dosege prvega mejnika udeleženih osem držav članic, od katerih bodo tri v rezervi.

4.2.2. Globalnemu pristopu testiranja naproti

Testiranja, ki so se izvajala od aprila 2008, so pokazala nekatere pomanjkljivosti sedanjega načrta testiranja. Zlasti nekatere težave, povezane z razumevanjem specifikacij sistema, so bile odkrite šele zelo pozno in ko so bili sistemi že povezani.

Za rešitev te težave bo Komisija skupaj s strokovnjaki držav članic in drugih uporabnikov oblikovala nov načrt testiranja, ki bo temeljil na globalnem pristopu k testiranju, kar bo zagotavljalo popolno vključenost držav članic in uporabnikov. To neposredno izraža zaželeni novi pristop k upravljanju projekta kot celote. To ekipo za globalno testiranje bi bilo treba ustanoviti neposredno na lokaciji centralnega SIS sistema II v Strasbourgu, da se omogoči lažje komuniciranje med Komisijo ter strokovnjaki za testiranje držav članic in drugih uporabnikov, pogodbenimi izvajalci in prihodnjimi operaterji sistema SIS II, ki so na usposabljanju v C.SIS. Tak globalni pristop naj bi okrepil ustreznost testiranj in pospešil faze testiranja.

4.2.3. Priprave na globalno testiranje (GT)

Namen globalnega testiranja je pokazati, da centralni sistem SIS II, komunikacijska infrastruktura ter interakcija med centralnim sistemom SIS II in nacionalnimi sistemi (N.SIS II) potekajo skladno s tehničnimi in funkcionalnimi zahtevami, določenimi v pravnih instrumentih SIS II. Testiranja bodo pokazala tudi, da lahko centralni sistem SIS II, komunikacijska infrastruktura ter interakcija med centralnim sistemom SIS II in nacionalnimi sistemi (N.SIS II) delujejo skladno z nefunkcionalnimi zahtevami, kot so robustnost, razpoložljivost in učinkovitost. Na tehnični ravni že potekajo pogovori o najboljšem načinu vrednotenja rezultatov testiranja.

4.3. Razvoj migracije

Razvoj pretvornika za migracijo se bo nadaljeval v naslednjem obdobju poročanja. V tem obdobju bi se morale začeti tudi nekatere dejavnosti testiranja.

4.4. Varnost in varstvo podatkov

Še naprej redno potekajo dvostranska srečanja med osebjem urada evropskega nadzornika za varstvo podatkov in službami Komisije, na katerih se razpravlja o vprašanjih v zvezi s SIS II.

5. Sklepne ugotovitve

V obdobju analize in odpravljanja težav so bile s pomočjo različnih intenzivnih testiranj in temeljite analize odpravljene mnoge znane težave in napake. Vseeno je ostalo odprtih še nekaj vprašanj. Poleg tega je temeljiti pregled tehnične strukture, opravljen od marca do aprila 2009, pokazal, da sta struktura sistema SIS II in splošna zasnova solidni, vendar bi ju bilo mogoče dodatno izboljšati.

Sklepi Sveta PNZ z dne 4. in 5. junija vključujejo usmeritve za prihodnost projekta SIS II in podpirajo nadaljnji razvoj sedanje tehnične rešitve za SIS II. Določajo tudi tehnične mejnike za testiranje te rešitve v več fazah, hkrati pa iz previdnosti za rezervo ohranjajo tudi krizni načrt.

Komisija namerava v tesnem sodelovanju s švedskim predsedstvom uvesti optimalno strukturo sodelovalnega upravljanja projekta, ki bo ustrezala trenutni fazi projekta. Tako bodo lahko strokovnjaki držav članic tesneje povezani z upravljanjem projekta za SIS II.

Potrebni elementi za nov zagon projekta SIS II so torej bili uvedeni. Vseeno je SIS II še vedno zahteven projekt, s katerim so povezana znatna tveganja. Preskus dosege prvega mejnika, načrtovan za četrto četrtletje 2009, bo ključen korak za preverjanje izvedljivosti tehnične rešitve, ki je v razvoju.

Priloga I

Sestanki odbora za SISVIS (SIS II) in delovne skupine

a) Sestanki, ki so potekali v obdobju poročanja

JANUAR 2009 |

19 | Sestanek „vodij nacionalnih projektov“ |

20 | Odbor za SISVIS (sestava za tehnične vidike SIS II) |

14 | Upravni odbor za spremembe |

6, 12 | Odbor za globalno upravljanje programa SIS II |

15, 22,29 | Svetovalna skupina za testiranje |

13 | Vodje projekta / testiranj SIS II |

14 | Delavnica v zvezi z migracijo |

15 | Upravni odbor projekta |

FEBRUAR 2009 |

2, 10, 16, 24 | Odbor za globalno upravljanje programa SIS II |

25 | Sestanek „vodij nacionalnih projektov“ |

18 | Upravni odbor za spremembe / delavnica v zvezi z migracijo |

26 | Odbor za SISVIS (tehnični vidiki SIS II) |

20 | Odbor za SISVIS (SIRENE) |

18 | Upravni odbor za spremembe |

5, 12, 19, 27 | Svetovalna skupina za testiranje |

MAREC 2009 |

3, 9, 17, 23 31 | Odbor za globalno upravljanje programa SIS II |

23 | Sestanek „vodij nacionalnih projektov“ |

24 | Odbor za SISVIS (tehnični vidiki SIS II) |

26 | Delavnica v zvezi z migracijo / upravni odbor za spremembe |

5, 12, 19, 26 | Svetovalna skupina za testiranje |

12 | Pregled Bele knjige / pregled kode in strukture sistema |

4 | Usklajevanje testiranj |

13 | Splošni časovni načrt |

APRIL 2009 |

7, 21, 27 | Odbor za globalno upravljanje programa SIS II |

22 | Sestanek „vodij nacionalnih projektov“ / odbor za SISVIS (tehnični vidiki SIS II) |

21 | Upravni odbor za spremembe / tehnična delavnica v zvezi s poizvedbami |

2, 8, 16, 23, 30 | Svetovalna skupina za testiranje |

24 | Delavnica za pregled strukture sistema |

MAJ 2009 |

6, 12, 19, 26 | Odbor za globalno upravljanje programa SIS II |

12, 27 | Odbor za SISVIS (tehnični vidiki SIS II) |

27 | Sestanek „vodij nacionalnih projektov“ |

7, 14, 21, 28 | Svetovalna skupina za testiranje |

13 | Delavnica v zvezi z migracijo |

13, 26 | Upravni odbor za spremembe |

JUNIJ 2009 |

2, 9 | Odbor za globalno upravljanje programa SIS II |

10 | Upravni odbor za spremembe |

Delavnica v zvezi z migracijo |

23 | Sestanek „vodij nacionalnih projektov“ |

26 | Odbor za SISVIS (SIRENE) |

4, 11, 18, 25 | Svetovalna skupina za testiranje |

b) Sestanki, ki so že načrtovani za prihodnje obdobje poročanja

JULIJ 2009 |

7, 14, 28 | Odbor za globalno upravljanje programa SIS II |

18 | Upravni odbor za spremembe |

Delavnica v zvezi z migracijo |

20 | Odbor za SISVIS (SIRENE) |

15 | Sestanek „vodij nacionalnih projektov“ |

14 | Odbor za SISVIS (tehnični vidiki SIS II) |

2, 9, 16, 23, 30 | Svetovalna skupina za testiranje |

SEPTEMBER 2009 |

1, 8, 15, 22, 29 | Odbor za globalno upravljanje programa SIS II |

Upravni odbor za spremembe |

Delavnica v zvezi z migracijo |

15 | Sestanek „vodij nacionalnih projektov“ |

16 | Odbor za SISVIS (tehnični vidiki SIS II) |

3, 10, 17, 24 | Svetovalna skupina za testiranje |

OKTOBER 2009 |

6, 13, 20, 27 | Sestanek „vodij nacionalnih projektov“ |

21 | Odbor za SISVIS (tehnični vidiki SIS II) |

Upravni odbor za spremembe |

Delavnica v zvezi z migracijo |

1, 8, 15, 22, 29 | Svetovalna skupina za testiranje |

6, 13, 20, 27 | Odbor za globalno upravljanje programa SIS II |

NOVEMBER 2009 |

3, 10, 17, 24 | Odbor za globalno upravljanje programa SIS II |

24 | Sestanek „vodij nacionalnih projektov“ |

25 | Odbor za SISVIS (tehnični vidiki SIS II) |

Delavnica v zvezi z migracijo |

Upravni odbor za spremembe |

5, 12, 19, 26 | Svetovalna skupina za testiranje |

DECEMBER 2009 |

1, 8, 15, 22 | Odbor za globalno upravljanje programa SIS II |

15 | Sestanek „vodij nacionalnih projektov“ |

16 | Odbor za SISVIS (tehnični vidiki SIS II) |

Delavnica v zvezi z migracijo |

Upravni odbor za spremembe |

3, 10, 17 | Svetovalna skupina za testiranje |

[1] Poročilo o prihodnjem razvoju SIS II.

[2] UL L 299, 8.11.2008, str. 1.

[3] UL L 299, 8.11.2008, str. 43.

[4] Zaključene morajo biti potrebne ureditve za uporabo orodja za šifriranje za SIS II.